Përkthimi i Letrës së UNP-së për Kryeministrin Kurti

SH.T. Zt. Albin Kurti

Kryeministër i Republikës së Kosovës

Paris, më dt. 30 mars 2023

I nderuar Kryeministër!

Oda e Përmbaruesve Privatë të Kosovës, një nga anëtarët tona të mirënjohura, na ka ofruar pasqyrën e situatës aktuale në Kosovë. Ata kanë shprehur shqetësimin e tyre serioz për aktivitetet e përmbaruesve privatë në Kosovë dhe gjendjen aktuale të profesionit.

Duke qenë përfaqësuesi i UNP-së (Unioni Ndërkombëtar i Përmbaruesve), organizatë me mbi 100 anëtarë–shoqata anëtare nga 98 shtete, e cila sa i përket shteteve anëtare është një nga shoqatat me numrin më të madh të profesioneve ligjore në botë, ne e shqyrtojmë çdo shqetësim që del nga anëtarët e UNP-së. Tashmë për disa vite, Oda e Përmbaruesve Privatë të Kosovës ka marrë pjesë në takimet tona si vëzhguese dhe ishim të lumtur që në Kongresin e fundit të UNP-së në Dubai patëm mundësinë që ta mirëpresim Odën e Kosovës si anëtare me të drejta të plota.

Ne tashmë për shumë vite po i përcjellim nga afër zhvillimet lidhur me profesionin e përmbaruesit në Kosovë, veçanërisht përmes zëvendës-kryetarit tonë të parë zt. Jos Uitdehaag.

Si Kryetar i Odës së Kosovës, zt. Arben Gashi ka shprehur shqetësimet e kolegëve tanë kosovarë lidhur me profesionin e përmbaruesve, veçanërisht duke iu referuar vendimeve dhe politikave të Ministrisë së Drejtësisë në Kosovë lidhur me shërbimin e përmbarimit dhe kolegëve tanë përmbarues.

Kolegët tanë kosovarë na kanë informuar se aktualisht situata është kthyer nga shqetësuese në alarmuese. Lidhur me këtë, ata veçanërisht i referohen zvogëlimit të tarifave, amendamenteve në Ligjin për Procedurën Përmbarimore, rregullimi i çështjeve disiplinore, pezullimi i përmbaruesve pa ndonjë vendim ose mendim nga Komisioni Disiplinor dhe, në përgjithësi, (mungesa) e bashkëpunimit mes Ministrisë së Drejtësisë dhe Odës.

UNP-ja synon t’i ndihmojë ose këshillojë shtetet tona anëtare në reformën juridike të sistemit të tyre të përmbarimit dhe zbatimin e ndryshimeve ligjore në praktikë. Lidhur me këtë, kontributi ynë bazohet në standardet ndërkombëtare dhe parimet e përmbarimit siç mund të gjenden në dokumente të tilla si Rekomandimi nr. 17/2003 i Këshillit të Evropës dhe Udhëzimet e vitit 2009 për përmbarimin të CEPEJ (Komisioni për Efikasitetin në Drejtësi). Për më tepër, ne e përdorim pasqyrën e standardeve dhe parimeve ndërkombëtare, të cilat përmbledhen nga Këshilli Shkencor i UNP-së në Kodin Botëror të Përmbarimit.

Besimi nga operatorët ekonomikë në sistemin e përmbarimit është thelbësor. Sistemi i përmbarimit i cili funksionon dobët rrezikon aktivitetet ekonomike dhe krijon pasiguri juridike për investitorët dhe vet qytetarët. Nuk duhet të nënvlerësohen aspektet ekonomike të sistemit të mirë të përmbarimit. Për rritje ekonomike është i nevojshëm sektor biznesi i cili është i gjallë dhe konkurrues.

Kur ato biznese nuk kanë mundësi t’i mbledhin borxhet që nuk u janë paguar, një numër i atyre bizneseve detyrohen të falimentojnë, ndërsa të tjerat detyrohen t’i largojnë të punësuarit e tyre ose kostot e tilla t’ua ngarkojnë konsumatorëve. Përveç këtyre, investitorët e jashtëm nuk do të duan të investojnë në shtetin e tillë. Sistemi joefikas i përmbarimit ka ndikim të dëmshëm në ekonominë e vendit.

Para së gjithash, zhvillimet pozitive në fushën e përmbarimit në Kosovë janë rezultat i punës së Odës së Përmbaruesve dhe qëndrimet e përgjegjshme të kolegëve kosovarë lidhur me profesionin e tyre.

Besojmë se përcaktimi i tarifave të përmbarimit duhet të reflektojë politikat e përgjithshme të qeverisë ndaj përmirësimit të kushteve të tregut dhe përmbarimit të kontratave, për të tërhequr investime të jashtme dhe për të përmirësuar klimën e biznesit. Duhet të promovohet sistem efikas i përmbarimit i cili i disiplinon debitorët dhe parandalon hyrjen e madhe në borxhe.

Ishte tendencë e disa vendeve në rajonin e Ballkanit Perëndimor (Shqipëria, Maqedonia Veriore) që t’i zvogëlojnë tarifat e përmbarimit. Sidoqoftë, siç kemi vërejtur, efektet e tyre ishin krejtësisht negative lidhur me cilësinë e shërbimeve dhe efikasitetin e shërbimeve të përmbarimit për shkak të zvogëlimit të tillë.

Shtetet në fjalë, pasi i kanë parë efektet e prodhuara nga zvogëlimi i tarifave të përmbarimit, kanë filluar që t’i rishikojnë tarifat, në bashkëpunim të ngushtë me Odat e tyre përkatëse.

UNP-ja shprehë shqetësimin e saj që gjithashtu në Kosovë zvogëlimi (i pabazuar) i tarifave të përmbarimit do të ketë efekte të ngjashme; përmbaruesit që e lënë profesionin dhe stafin e tyre duke u larguar nga puna për shkak të humbjeve të shkaktuara nga zvogëlimi i të hyrave të zyrave dhe, si pasojë, kursimet e nevojshme. Si shembull, mund t’i referohemi Maqedonisë së Veriut ku aktualisht numri i nevojshëm i përmbaruesve nuk po mund të arrihet.

Oda e Kosovës po ashtu ka shprehur shqetësimet e saj lidhur me pezullimin e përmbaruesve pa ndonjë mendim ose vendim të Komisionit Disiplinor. Është e zakonshme që për pezullimet e tilla kërkohet mendimi i Komisionit Disiplinor dhe që, së paku, pezullimi paraprak pasohet nga procedura disiplinore të cilat vërtetojnë drejtshmërinë e pezullimit të tillë.

Oda gjithashtu ka adresuar tek ne nevojën për plotësim-ndryshimin e Ligjit për Procedurën Përmbarimore. Sipas mendimit të tyre, Ligji ka nevojë për shqyrtim serioz dhe profesional. Ne jemi në dijeni që kolegët tanë kosovarë e kanë ngritur shumë profesionalizmin e tyre dhe mund të kontribuojnë shumë në ndryshimet e tilla. Po ashtu, nga ana jonë, UNP-ja është e gatshme që të ofrojë ndihmën e saj profesionale gjatë procesit të shqyrtimit.

Në vitin 2021, UNP-ja e pranoi Odën e Kosovës si anëtare me të drejta të plota, duke qenë përfaqësuese e profesionit të përmbarimit në Kosovë. Jemi me të vërtetë të shqetësuar lidhur me problemet që kanë lindur në Kosovë. Nuk duam që kolegët tanë kosovarë të vendosen në aso situate që ata nuk kanë mundësi ta ushtrojnë profesionin e tyre.

UNP-ja është e gatshme që të bëhet promovuesi dhe ofruesi i zgjidhjeve ligjore bazuar në parimet dhe praktikat më të mira evropiane. Mund të vëmë në dispozicion të gjitha mjetet tona akademike, shkencore, dhe si dhe statistika krahasuese, bazuar në përvojat e më shumë se 100 anëtarëve. Për më tepër, UNP-ja ka marrëdhënie afatgjata me organizata ndërkombëtare si Këshilli i Evropës dhe Komisioni Evropian dhe, në shkallë globale, me Bankën Botërore, UNCITRAL, Fondin Monetar Ndërkombëtar, dhe Koneferencën e Hagës për të Drejtën Ndërkombëtare Private. Jemi anëtar aktiv i këtyre organizatave dhe kemi marrë pjesë dhe kemi bashkëpunuar me këto organizata në projekte për reformën juridike në shumë shtete, në fushën e përmbarimit.

UNP-ja është në dispozicionin tuaj për të diskutuar dhe për të ofruar zgjidhje për situatën e krijuar.

Ju lutem pranoni, Shkëlqesi, konsideratën time më të lartë.

Me respekt,

Mark Shmic

Kryetar

Kopje: Zt. Arben Gashi, Kryetar i Odës së Përmbaruesve të Kosovës